Drama tydens Zuma-toespraak by OVK-sentrumFoto: Twitter ŉ Groep vroue het Saterdagaand tydens pres. Jacob Zuma se toespraak by die Onafhanklike Verkiesingskommissie (OVK) se nasionale uitslagsentrum in Pretoria betoog. Lede van die EFF het die uitslagsentrum verlaat terwyl Zuma na die podium beweeg het. ŉ Groep vroue het intussen voor die verhoog waar Zuma sy toespraak gelewer het begin saamdrom en plakkate omhoog gehou. Die vroue wat in swart geklee was het glo teen verkragting betoog. “10 years later” en “Remember Khwezi” het van die plakkate gelees, glo met verwysing na Zuma se verkragtingsaak. Die betogers is ná Zuma se toespraak deur lyfwagte uit die uitslagsentrum verwyder. Foto: Twitter Khwezi is die vrou wat Zuma van verkragting aangekla het. Zuma is later vrygespreek op die aanklagte. Die OVK het kort hierna vir Zuma en ander afgevaardigdes om verskoning gevra en gesê die betoging het hulle onkant gevang. Zuma het tydens sy kort toespraak die miljoene mense wat gestem het bedank en gesê die verkiesing was grotendeels vreedsaam, vry en regverdig. Hy het gesê die verkiesing het politieke partye die geleentheid gegee om met Suid-Afrikaners om te gaan.